ความคาดหวังเงินเฟ้อและอัตราผลตอบแทนพันธบัตรรัฐบาลปรับตัวลงก่อนที่คืนนี้สหรัฐรายงานเงินเฟ้อ (ตลาดคาดการณ์ 4.6%) วันนี้คาด SET แกว่งในกรอบ 1,620-30จุด แนะ BEM, BDMS, AMATA
10 มิถุนายน 2564

เมื่อคืนที่ผ่านมาสภาสูงสหรัฐโหวตผ่านร่างกฎหมายด้วยคะแนนเสียง 68:32 (สมาชิกพรรค Republican หลายคนโหวตเห็นชอบ) อนุมัติวงเงิน 1.9แสนล้านเหรียญสหรัฐเตรียมมาตรการและรองรับค่าใช้จ่ายต่างๆเพื่อการวิจัยและพัฒนาเป้าหมายเพื่อต่อต้านอุตสาหกรรมเทคโนโลยีจากประเทศจีน รวมถึงเพิ่มงบกว่า 5.4หมื่นล้านเหรียญเพิ่มกำลังการผลิต Semiconductor และอุปกรณ์ ICT รวมถึงเร่งแก้ไขปัญหาการขาดแคลนชิป ลำดับถัดไปสภาล่างจะโหวตร่าดังกล่าวก่อนนำให้ Biden ลงนาม นอกเหนือจากการลงทุนต่างๆ ยังมีเนื้อหาเพิ่มเติมเช่น แบนการดาว์นโหลด TikTok จากอุปกรณ์รัฐบาล,ห้ามสั่งซื้อโดรนจากฝั่งจีน รวมถึงการป้องกันการโจมตี (Cyber-attack) สำหรับมุมมองระยะสั้นเราคาดเป็น Sentiment เชิงบวกต่อกลุ่มอิเล็กทรอนิกส์หากสามารถเร่งแก้ไขปัญหาการขาดแคลนชิป และอาจคาดหวังถึงคำสั่งซื้อที่เร่งตัวขึ้นในระยะสั้น (เรากำลังอยู่ระหว่างการติดตามรายละเอียดเพิ่มเติม) สำหรับภาพระยะกลาง-ยาว โดยภายหลังจากที่โหวตผ่านจากสภาสูง ฝั่งจีนได้ออกมาแสดงความไม่เห็นด้วยอย่างมาก ภาพดังกล่าวเพิ่มแรงกดดันในฝั่ง Tech-war เราแนะนักลงทุนติดตามว่าประเด็นดังกล่าวจะส่งผลถึง Trade war ในเชิงใดบ้าง ภายหลังตัวแทนการค้าฝ่ายสหรัฐ Katerine Tai ร่วมกับรมว.คลัง Yellen ได้เริ่มพูดคุยกับตัวแทนการค้าฝั่งจีนอีกครั้ง เบื้องต้นเราคาดว่าอาจใช้เวลากว่าที่จะบรรลุข้อตกลงเฟสสอง อย่างไรก็ตามเราให้น้ำหนักน้อยต่อกรณีที่จะยกระดับความรุนแรงเพิ่ม และอีกหนึ่งปัจจัยสำคัญนั่นคือสหรัฐรายงานตัวเลขเงินเฟ้อเดือนพ.ค. เบื้องต้นตลาดคาดว่าจะเติบโตสูงถึง 4.7% เมื่อเทียบกับเดือนก่อนหน้าที่ 4.2% โดยก่อนหน้าที่จะมีการรายงานพบว่าอัตราผลตอบแทนพันธบัตรรัฐบาลสหรัฐ 10ปี ปรับตัวลงต่ำกว่า 1.5% ครั้งแรกในรอบ 3เดือน ในขณะที่ความคาดหวังเงินเฟ้อ 2,5,10ปี ต่างปรับตัวลงในรอบสองเดือนเช่นกัน เบื้องต้นเรามีมุมมองเป็นกลางต่อประเด็นดังกล่าว โดยหากอิงกับตัวเลขการจ้างงานที่พึ่งรายงานเมื่อสุดสัปดาห์ก่อนที่ฟื้นตัวช้ากว่าที่ตลาดประเมินไว้ เราคาดว่าความกังวลของการลดสภาพคล่องจากธนาคารสหรัฐจะเป็นไปอย่างค่อยเป็นค่อยไป เช่นทยอยลดวงเงินการเข้าซื้อพันธบัตรจากเดือนละ 1.2แสนล้านเหรียญสหรัฐ เหลือ 1.0แสนล้านเหรียญสหรัฐ ซึ่งเราประเมินว่าตลาดหุ้นและสินทรัพย์อื่นๆได้ทยอยตอบรับปัจจัยดังกล่าวไปบางส่วน สำหรับกลยุทธ์การลงทุนเรามีมุมมองบวกมากขึ้นต่อปริมาณการฉีดวัคซีนรายวันที่สัปดาห์นี้ฉีดไปได้มากกว่า 9.0แสนโดส หรือเฉลี่ยต่อวันสูงใกล้เคียงระดับ 3.0แสนรายต่อวัน ซึ่งหากสามารถคงเป้าการฉีดในระดับสูงปัจจุบันได้ ( แนะนักลงทุนดูควบคู่ไปกับความสามารถในการจัดหาวัคซีน) เราคาดว่าหุ้นกลุ่ม Reopening play ยังมีความน่าสนใจในการลงทุนเบื้องต้นเราแนะกลุ่มที่ laggard อย่างรถไฟฟ้า BEM และ BDMS
มุมมองตลาดหุ้น/กลยุทธ์การลงทุน คาดกรอบ SET 1620-1630 แนะกลุ่มที่ laggard BEM, BDMS และ AMATA
หุ้นแนะนำ  1) BEM (ราคาพื้นฐาน 9.72 บาท) คาดว่ารายได้จะฟื้นตัวดีขึ้นจากปริมาณการใช้รถยนต์ที่กลับมาเพิ่มสูงขึ้นรวมถึงการกลับมาใช้บริการรถไฟฟ้าใต้ดิน หลังมีการเร่งฉีดวัคซีนทั่วประเทศ คาด CAGR ของกำไรปกติ 3 ปีที่ 26% จากการกลับมาเปิดประเทศและการขยายระบบ MRT สายสีม่วง 2) BDMS (ราคาพื้นฐาน 24.30 บาท) เป็นหุ้นโรงพยาบาลขนาดใหญ่ที่ยัง laggard ในกลุ่มจากการที่โรงพยาบาลในเครือไม่ได้เน้นรายได้จากการตรวจโควิทในช่วงที่ผ่านมา อย่างไรก็ตามด้วยสถาณการณ์การฉีดวัคซีนที่มีความคืบหน้าตามแผน จะช่วยสร้างความหวังในการกลับมาเปิดเมืองได้เร็วขึ้นและจะช่วยสนับสนุนกลุ่มโรงพยาบาลที่มีสัดส่วนรายได้จากต่างชาติสูงอย่าง BDMS นอกจากนั้นทางบริษัทยังมีจุดแข็งเรื่องการควบคุมค่าใช้จ่ายในช่วงวิกฤติที่ผ่านมาได้ดี ซึ่งจะช่วยสนับสนุนกำไรเพิ่มขึ้นเมื่อรายได้ฟื้นตัวกลับมา 3) AMATA (ราคาพื้นฐาน 22.60 บาท) ถึงแม้ว่าผลประกอบการ 2Q21 คาดว่าจะยังทรงตัวจาก 1Q21 แต่เราคาดหวังการขายที่ดินในไทยและเวียดนามจะกลับมาแข็งแกร่งในช่วงครึ่งปีหลังและปีหน้า
รายงานตัวเลขเศรษฐกิจสัปดาห์นี้: 
วันพฤหัสฯ ติดตาม ตัวเลขดัชนีความเชื่อมั่นผู้บริโภคของไทยเดือน พ.ค. ตัวเลข Money supply (M2) ของจีนเดือน พ.ค. คาด +8.1% YoY การประชุมของ ECB คาดคงอัตราดอกเบี้ยนโยบาย Deposit Facility Rate ที่ -0.5%  ตัวเลข CPI ของสหรัฐฯ เดือน พ.ค. คาด +0.4% MoM และ +4.6% YoY ตัวเลข Core CPI ของสหรัฐฯเดือน พ.ค. คาด +0.4% MoM และ +3.4% YoY และตัวเลขการขอรับสวัสดิการว่างงานของสหรัฐฯ รายสัปดาห์คาด +3.71 แสนตำแหน่ง (-3.6% WoW)
วันศุกร์ ติดตาม ดัชนี Michigan Consumer Sentiment ของสหรัฐฯ เดือน มิ.ย. คาด +1.3% MoM เป็น 84 จุด